Prins George van Cambridge (George Alexander Louis; geb. 22 Julie 2013 in Londen) is die eerste kind van prins William, Hertog van Cambridge, en sy vrou, Catherine, Hertogin van Cambridge. Hy is die eerste kleinseun van prins Charles van die Verenigde Koninkryk en die derde aanspraakmaker op die troon van koningin Elizabeth II ná sy oupa en pa. Sy suster Charlotte Elizabeth Diana is op 2 Mei 2015 gebore, en sy broer Louis Arthur Charles is op 23 April 2018 gebore, albei ook in Londen. Sint James-paleis het op 3 Desember 2012 aangekondig dat die Hertogin van Cambridge haar en prins William se eersteling verwag. Dit is op minder as 12 weke gemaak – vroeër as wat die gebruik is omdat die hertogin aan akute oggendnaarheid gely het en in die hospitaal opgeneem is. Die hertogin is op 22 Julie 2013 in die St. Mary-hospitaal in Londen opgeneem met die eerste kraamtekens. Om 16:24 (Britse tyd; 15:24 UTC) op 22 Julie is die geboorte van ’n seun aangekondig. Hy het 3,8 kg geweeg.